
Grozījumi Civilstāvokļa aktu reģistrācijas likumā
Izdarīt Civilstāvokļa aktu reģistrācijas likumā (Latvijas Vēstnesis, 2012, 197. nr.; 2017, 41. nr.; 2018, 53. nr.; 2021, 65.A nr.; 2022, 144. nr.; 2024, 124. nr.) šādus grozījumus:
1. Izteikt 12. panta ceturto daļu šādā redakcijā:
"(4) Dzimtsarakstu nodaļas vadītāja amata zīmes paraugu apstiprina tieslietu ministrs."
2. 18. pantā:
papildināt pirmo daļu ar otro teikumu šādā redakcijā:
"Ārzemnieks, kas saskaņā ar normatīvajiem aktiem ir tiesīgs ieceļot un uzturēties Latvijas Republikā, ja viņam ir derīga vīza vai uzturēšanās atļauja, iesniedzot iesniegumu par laulības noslēgšanu, kā arī laulības reģistrācijas dienā dzimtsarakstu iestādē uzrāda derīgu vīzu vai uzturēšanās atļauju."; 
papildināt otro daļu pēc vārdiem "ģimenes stāvokli" ar vārdiem un skaitli "un dokumentu, kas apliecina iepriekšējās laulības izbeigšanos, ja persona bijusi laulībā (17. panta otrā daļa)";
papildināt trešo daļu pēc vārdiem "Latvijas Republikā" ar vārdiem "vai ārvalstī".
3. Izteikt 36. panta piekto daļu šādā redakcijā:
"(5) Dzimtsarakstu nodaļa dzimšanas reģistra ierakstu sastāda atkārtoti, ja dzimšanas reģistra ieraksts, kurā jāveic papildinājums, sastādīts ārvalstī."
4. Papildināt 37. pantu ar trešo daļu šādā redakcijā:
"(3) Dzimtsarakstu nodaļa dzimšanas reģistra ierakstu sastāda atkārtoti, ja dzimšanas reģistra ieraksts, kurā jāveic papildinājumi saistībā ar nepilngadīgas personas vārda vai uzvārda maiņu, sastādīts ārvalstī."
Likums stājas spēkā 2027. gada 1. janvārī.

